અહીં મારે આ ‘સર્જન ગ્રુપ’ કે ‘વડગામ વેલફેર ટ્રસ્ટ’ની વધારે વિગતો આપવાની જરૂર એટલા માટે નથી કારણકે ગતવર્ષે ‘વાચન શિબિરની મુલાકાતે’ અને ‘વડગામની વાટે’ લેખોમાં આપણે તેમની પ્રવૃત્તિઓનો પરિચય મેળવી ચૂક્યા છીએ. આથી હવે મૂળ વાત શરૂ કરું… સમાજમાં શુભ પ્રવૃત્તિ કરનારા આ બંને સંગઠનોએ એકબીજા વિશે ઉપરોક્ત લેખો દ્વારા જાણ્યું અને પરિણામે વડગામથી 25 કિ.મી. દૂર આવેલા બનાસકાંઠાના અંતરિયાળ એવા ‘શેભર ગામ’ ખાતે પ્રકૃતિની ગોદમાં વાચન શિબિર ગોઠવાય એવા ચક્રો ગતિમાન થયા. ‘સર્જન ગ્રુપ’ માટે ગાંધીનગર બહારની આ પહેલી વાચન શિબિર હતી જ્યારે આ બાજુ વડગામના બાળકો માટે આ સૌથી પહેલી સાહિત્ય-શિબિર હતી. આ બંને ‘વર-કન્યા’ના છેડા ગાંઠવામાં મને ‘ગોર મહારાજ’ની ભૂમિકા ભજવવાનો અવસર મળ્યો એનો અપાર આનંદ થયો. છેવટે વાચન-શિબિર માટે 25મી એપ્રિલ, 2009ની તારીખ નક્કી થઈ અને અમે સૌ ગાંધીનગરથી શેભરગામ જવા માટે વહેલી સવારે રવાના થયા. મારી સાથે ‘સર્જન ગ્રુપ’માંથી ડૉ. પ્રણવભાઈ જોશીપુરા, શ્રી તરંગભાઈ હાથી, શ્રી વત્સલભાઈ વોરા, કુ. યાત્રીબેન દવે તથા કુ. મિત્તલબેન પંડ્યા જોડાયા હતા.